Sinuhe Wallinheimo

**Mika Sinuhe Wallinheimo** (s. 9. maaliskuuta 1972 Turku) on suomalainen poliitikko ja uransa lopettanut jääkiekkomaalivahti. Hän on kokoomuksen neljännen kauden kansanedustaja Keski-Suomen vaalipiiristä. Vuodesta 2023 hän on toiminut kokoomuksen eduskuntaryhmän toisena varapuheenjohtajana.

Wallinheimo on suorittanut Bachelor of Arts-tutkinnon  Denverin yliopistossa vuonna 1996 ja liikuntatieteiden maisterin tutkinnon Jyväskylän yliopistossa vuonna 2010. Wallinheimo lähti mukaan politiikkaan urheilu-uransa aikana ja on toiminut Jyväskylän kaupunginvaltuutettu vuodesta 2009. Aikaisemmin hän on toiminut myös Suomen Jääkiekkoilijoiden puheenjohtajana. Eduskuntaan hän nousi vuoden 2011 eduskuntavaaleissa. Wallinheimo on profiloitunut muuassa Jyväskylän aseman korostamisessa liikunta-alalla.

## Urheilu-ura
Wallinheimo aloitti uransa Jyväskylässä JyP HT:n riveissä. Juniorivuosinaan hän pääsi pelaamaan SM-liigajoukkueessa jo kaudella 1989–90 neljän ottelun verran. Seuraavilla kahdella kaudella Wallinheimo pelasi edustusjoukkueessa kolmessa ottelussa Ari-Pekka Siekkisen kantaessa päävastuun. JyP HT:n voittaessa SM-hopeaa keväällä 1992 Wallinheimo toimi joukkueen kakkosmaalivahtina.

Kausi 1992–93 kului Wallinheimolta helsinkiläisseura Karhu-Kissojen riveissä I-divisioonassa.

### Yhdysvallat
Syksyllä 1993 Wallinheimo lähti opiskelemaan ja pelaamaan Yhdysvaltain yliopistosarjoihin. Hän opiskeli Denverin yliopistossa ja pelasi yliopiston jääkiekkojoukkueessa WCHA-konferenssissa kolmen kauden ajan. 

Kaudelle 1996–97 Wallinheimo siirtyi AHL-farmiliigan Hershey Bearsiin pelaten myös alempaa ECHL-liigaa Mobile Mysticksin riveissä. Seuraavan kauden Wallinheimo pelasi ECHL:ssä Mississippi Sea Wolvesissa sekä AHL:ssä Springfield Falconsin riveissä.

### Eurooppa
Neljän Pohjois-Amerikassa vietetyn vuoden jälkeen Wallinheimo palasi Suomeen ja Rauman Lukon riveihin kaudelle 1998–99. Hän yritti jo toiseen otteeseen vakiinnuttaa paikkansa SM-liigassa, mutta pääsarjaura Suomessa ei lähtenyt toivotulla tavalla käyntiin.

Yhden Lukossa vietetyn kauden jälkeen Wallinheimo joutui hakemaan peliaikaa kaudelle 1999–00 Saksan 2. liigassa pelanneesta Neuwied EHC:stä. Kuitenkin jo kesken kauden hän pääsi Saksan DEL-liigaan Revier Lionsiin, jossa pelasi kolmen kauden ajan nousten sarjan parhaimmistoon. Kaudella 2000&ndash;2001 Wallinheimolla oli DEL-liigan paras torjuntaprosentti. 

Kaudelle 2002&ndash;03 Wallinheimo teki kaksivuotisen sopimuksen Ruotsin Elitserieniin Färjestads BK:n kanssa. Joukkue oli edellisenä keväänä juhlinut Ruotsin mestaruutta ja ylsi Wallinheimon aikana molemmilla kausilla Elitserienin finaaliin yltäen hopealle. Ensimmäisellä kaudella finaalissa tuli tappio Västra Frölunda HC:lle voitoin 4&ndash;0 ja toisella kaudella HV 71:lle voitoin 4&ndash;3. Molemmilla kausilla Wallinheimo torjui jokaisessa Färjestadin play-off-ottelussa.

### SM-liiga
Syksyllä 1992 alkaneen kierroksensa päätteeksi Wallinheimo palasi kasvattajaseuraansa JYPiin vuonna 2004. Wallinheimo nousi Jyväskylässä seuraikonin maineeseen seuraavien kausiensa aikana. Kaudella 2005&ndash;2006 hänellä oli SM-liigan paras torjuntaprosentti. 

Kesken kauden 2007&ndash;2008 Jyväskylästä tuli uutispommi: Loistavasti kautensa aloittanut JYP vuokrasi Wallinheimon Moskovan Dynamoon, mutta teki myös maalivahdin kanssa kahden vuoden jatkosopimuksen. Wallinheimo ilmoitti haluavansa vielä kerran pelata ulkomailla ennen kuin päättäisi uransa JYPissä. JYP sai hyvät siirtokorvaukset ja Wallinheimo pelasi loistavan kauden Itä-Euroopan KHL-liigassa.

JYPin voittaessa Suomen mestaruuden keväällä 2009, Wallinheimo valittiin yhdessä JYPin toisen maalivahdin Pekka Tuokkolan ohella pudotuspelien parhaaksi. Tuokkola ja Wallinheimo pelasivat vuorotellen, joten palkinto oli pakko jakaa. Kyseessä oli ensimmäinen kerta kun valinta kohdistui kahteen pelaajaan.

Wallinheimo lopetti uransa kauden 2009–2010 päätteeksi. Viimeisessä ottelussaan, pronssiottelussa KalPaa vastaan, hän pelasi nollapelin.

### Maajoukkue
Jyväskylän paluunsa myötä Wallinheimolle aukesivat ovet myös A-maajoukkuerinkiin. Wallinheimo pelasi Suomen A-maajoukkueessa 11 ottelua. Vuoden 2006 MM-kilpailuita edeltäneessä harjoitusottelussa hän sai peliaikaa Tanskaa vastaan, mutta itse MM-kilpailuissa Wallinheimo oli kolmantena maalivahtina eikä pelannut yhtään ottelua.

Kauden 2006–2007 Euro Hockey Tourin ensimmäisessä turnauksessa Wallinheimo valittiin parhaaksi maalivahdiksi. Hänet valittiin myös Euro Hockey Tourin toisen turnauksen parhaaksi maalivahdiksi. Wallinheimo pelasi turnauksessa kaksi ottelua. Tšekkiä vastaan Wallinheimo torjui 29 kertaa ja nollapeli jäi neljän sekunnin päähän. Ruotsia vastaan hän torjui 23 kertaa päästäen yhden maalin.

Wallinheimo pelasi Suomen joukkueen maalivahtina ensimmäisissä kansainvälisen rullaluisteluliitto FIRSin järjestämissä rullakiekon maailmanmestaruuskilpailuissa vuonna 1995. Wallinheimo torjui kolmessa ottelussa torjuntaprosentilla 96,1 ja auttoi Suomen pronssimitaleille.

### Uran jälkeen
Jääkiekkouransa jälkeen Wallinheimo on työskennellyt yritysvalmentajana.

Ammattilaisuransa päättämisen jälkeen Wallinheimo edusti keväällä 2011 Suomi-sarjaan noussutta KeuPa HT -joukkuetta yhden pelin verran lohkon kärkikamppailussa Forssan Palloseuraa vastaan. KeuPa HT voitti ottelun 8–5, kun Wallinheimolle kertyi 29 torjuntaa.

## Koulutus
Wallinheimo on suorittanut kolme yliopistotutkintoa. Hänellä on yhteiskuntatieteiden kandidaatin tutkintoa vastaava Bachelor of Arts -tutkinto Denverin yliopistosta vuodelta 1996 sekä kaksi tutkintoa Jyväskylän yliopistosta, BBA-tutkinto vuodelta 2002 ja liikuntatieteen maisterin tutkinto vuodelta 2010.

## Poliittinen ura
Wallinheimo on toiminut Jyväskylän kaupunginvaltuustossa kokoomuksen edustajana vuodesta 2009. Vuoden 2008 kunnallisvaaleissa hän sai 753 ääntä, vuoden 2012 vaaleissa 1&nbsp;141 ääntä ja vuoden 2017 vaaleissa 1637 ääntä.

Vuoden 2011 eduskuntavaaleissa Wallinheimo oli kokoomuksen ehdokas Keski-Suomen vaalipiirissä ja hänet valittiin eduskuntaan 4&nbsp;228 äänellä. Eduskuntakaudella hän oli suuren valiokunnan ja tulevaisuusvaliokunnan jäsen.

Vuoden 2015 eduskuntavaaleissa Wallinheimo uusi paikkansa eduskunnassa 5&nbsp;483 äänellä. Vaalien jälkeen järjestäytynyt Kokoomuksen eduskuntaryhmä valitsi Wallinheimon kolmanneksi varapuheenjohtajakseen eduskunnasta pudonneen Heikki Auton tilalle.  5. toukokuuta 2015 Wallinheimo valittiin puolustusvaliokunnan puheenjohtajaksi.

Vuoden 2019 eduskuntavaaleissa Wallinheimo uusi toistamiseen paikkansa. Hän sai 6&nbsp;695 ääntä, neljänneksi eniten Keski-Suomen vaalipiirissä.

Vuoden 2023 eduskuntavaaleissa Wallinheimo keräsi toiseksi eniten ääniä Keski-Suomen vaalipiirissä. Hän sai 7&nbsp;478 ääntä ja tuli valituksi vaalien jälkeen eduskuntaryhmän toiseksi varapuheenjohtajaksi. Hän toimii eduskunnassa talousvaliokunnan, EU-asioita käsittelevän suuren valiokunnan ja tulevaisuusvaliokunnan jäseninä. Lisäksi Wallinheimo on puheenjohtajana Yleisradion hallintoneuvostossa ja hallituspuolueiden norminpurkuryhmässä, joka esittää purettavaksi kansalaisten ja yritysten elämää haittaavia säännöksiä.

## Näkemykset
### Arvot
Wallinheimo sijoittuu vaalikonevastausten perusteella poliittiseen keskustaan tai keskusta-oikeistoon. *[[Yle]]n* vaalikoneessa Wallinheimo ei erotu vahvasti konservatiivina tai liberaalina. *[[Helsingin Sanomat|Helsingin Sanomien]]* vaalikoneen käyttämällä GAL–TAN-jakaumalla Wallinheimo on keskellä. HS:n vaalikoneeseen Wallinheimon antamissa näkemyksissä korostuu voimakkaimmin oikeistolaiset mielipiteet.

### Seksuaali- ja sukupuolipolitiikka
Wallinheimo äänesti eduskunnassa sukupuolineutraalin avioliittolain puolesta marraskuussa 2014.

## Vaalimenestys

## Yksityiselämä
Wallinheimo on naimisissa entisen korkeushyppääjän Kaisa Wallinheimon kanssa ja heillä on kolme lasta.

Sinuhe Wallinheimo on saanut nimensä Mika Waltarin teoksen *[[Sinuhe egyptiläinen]]* mukaan. Wallinheimo toimii laulajana nimeään kantavassa S.W. Heimon kädet -yhtyeessä. Hän on soittanut viulua ja laulanut kuorossa.

## Lähteet

## Aiheesta muualla
* 
* 
*